# PROTOKOL HODNOCENÍ BAKALÁŘSKÉ PRÁCE

### POSUDEK OPONENTA

JMÉNO STUDENTA: Markéta Pěčková

NÁZEV PRÁCE: Normativní teorie secese: komparace Kosova a Abcházie. Remediální teorie secese Allena Buchanana

HODNOTIL: Ľubomír Lupták

1. **CÍL PRÁCE (jaký byl a do jaké míry byl naplněn)**

Autorka si za cieľ svojej práce stanovila zistiť, či je secesia Kosova od Srbska a Abcházska od Gruzínska kompatibilná s remediálnou teóriou secesie Allena E. Buchanana. Cieľ sa podarilo naplniť, hoci z textu nie je úplne zrejmé, k čomu táto práca skutočne smeruje. Pokiaľ je implicitným cieľom na základe transparentných etických predpokladov zvolenej teórie podrobiť politickú prax normatívnej kritike, je to v poriadku. Z textu sa však s ohľadom na nie príliš rozpracovanú etickú argumentáciu zdá, že ide skôr o akési cvičenie v aplikácii zvoleného normatívneho ideálnetypického modelu, pri ktorom sa len potvrdzuje morálna intuícia samotnej autorky, čo je škoda – reflexívnejší prístup by bol iste vhodnejší (najmä z pohľadu dlhodobo marginalizovanej pozície normatívnej politickej vedy v ČR).

1. **OBSAHOVÉ ZPRACOVÁNÍ (náročnost, tvůrčí přístup, proporcionalita vlastní práce, vhodnost příloh)**

Stanovená téma sa javí ako relatívne náročná na spracovanie silnej línie dostatočne reflexívnej normatívnej argumentácie, rovnako ako na podloženie tejto argumentácie empirickými dátami. Autorka po dobre spracovanej úvodnej teoretickej diskusii pristupuje k aplikácii Buchananových kritérií na zvolené prípady, postupuje pritom logicky a argumentáciu dobre a transparentne štruktúruje. Závery, ku ktorým dospieva, priamo nadväzujú na jej argument, hoci sa mi zdá, že niektoré postrehy by stálo za to rozvinúť – pokiaľ autorka hovorí o odlišnom medzinárodne-právnom statuse dvoch skúmaných celkov, ktorý tu je napriek tomu, že z hľadiska medzinárodného práva a jej aplikovanej teórie sú si veľmi podobné, určite by stálo za námahu pokúsiť sa preniknúť hlbšie k dôvodom, ktoré za tým stoja. Isté výhrady (ktoré smerujú asi skôr k využitej teórii než k autorke samotnej) by som mal k tomu, ako sa v texte (ne)pracuje s o súčasnými teóriami nacionalizmu a etnicity. Z textu by človek mohol získať dojem, že „Abcházci“, „Kosovci“ (Kosovo, Abcházsko, Gruzínsko, Srbsko atď.) predstavujú monolitických, homogénnych skupinových aktérov a politické rozhodnutia, ktoré sú činené, sú rozhodnutiami všetkých, čo dosť zanedbáva zjavný fakt, že to tak jednoducho nie je a samotné nastolenie požiadavky a priebeh procesu secesie sú predovšetkým záležitosťou veľmi konkrétnych politických aktérov zaštiťujúcich sa konkrétnou ekonomickou, vojenskou či symbolickou mocou. Podobne i práca s pojmom národ a etnicita v texte postráda poučenie súčasným diskurzom v tejto oblasti, ktorý by mohol pomôcť rozbiť intuitívne (a nesprávne) esencialistické a grupistické nahliadanie na tak komplikované sociálne javy. Tento typ analýzy by zároveň umožnil autorke preniknúť hlbšie do zmieňovaného problému odlišného medzinárodno-právneho statusu a učiniť jej aplikáciu Buchananovej teórie podstatne zaujímavejšou a kreatívnejšou.

1. **FORMÁLNÍ ÚPRAVA (jazykový projev, kvalita citací a používané literatury, grafická úprava)**

Práca napĺňa formálne nároky kladené na bakalárske práce, jazykový prejav autorky je dobre čitateľný, miera štylistických či gramatických zaváhaní je akceptovateľná, hoci sa občas vyskytnú preklepy, ktoré sťažujú porozumenie textu. Zdrojová základňa je akceptovateľná, hoci v nej absentujú kľúčové a potenciálne veľmi prínosné diela z oblasti teórie nacionalizmu a etnicity, a naopak je tam nadbytok článkov z populárnych nerecenzovaných časopisov (Mezinárodní politika), ktoré by sa v bakalárskej práci nemali zjavovať až tak často. Grafická úprava práce je prehľadná.

1. **STRUČNÝ CELKOVÝ KOMENTÁŘ (silné a slabé stránky práce, zdůvodnění hodnocení)**
2. **OTÁZKY A PŘIPOMÍNKY URČENÉ K ROZPRAVĚ PŘI OBHAJOBĚ**

Zamyslite sa nad problémom odlišného medzinárodno-právneho statusu Kosova a Abcházska a identifikujte hlavné faktory, ktoré za ním stoja.

1. **NAVRHOVANÁ ZNÁMKA**

Navzdory vyššie uvedeným kritickým pripomienkam sa domnievam, že autorka predložila kvalitný text, ktorý si zaslúži výborné hodnotenie.

Datum: Podpis: